open-index/open-wikipedia-markdown huggingface dataset:
Elfo

Un **elfo** es un tipo de esente supranatural formida como un umana en mitolojia e folclor germanica (incluinte norsce). En cultures germanica de la eda medieval, elfos pare jeneral como esentes con potias majial e belia supranatural, ambivalente a persones comun e capas de o aida o interfere con los. Ma la detalias de esta credes ia varia multe tra tempo e spasio, e ia flori en cultures precristian e cristian.

La parola "elfo" es trovada en tota linguas germanica e pare sinifia orijinal "esente blanca". Reconstrui la conseta temprana de un elfo depende xef sur testos, scriveda par cristianes, en engles vea e media, deutx media, e norsce vea. Estas asosia elfos con la dio de mitos norsce, con causante maladias, con majia, e con belia e sedui.

Pos la periodo medieval, la parola "elfo" ia tende deveni min comun en la linguas germanica, reponeda par parolas nativa alternativa como *zwerc* ("nana") en deutx e *huldra* ("esente ascondeda") en la linguas scandinavian, e parolas prestada como *faerie* ("fe", de franses vea en la plu de linguas germanica). Ancora,crede en elfos ia permane en la periodo moderna temprana, spesial en Scotland e Scandinavia, do elfos ia es videda como persones majial potiosa, tipal nonvidable, cual abita longo comunias umana normal. Los continua es asosiada con causa maladias e con menasas sesal. Per esemplo, alga baladas moderna temprana en la Isolas Brites e Scandinavia, orijinal de la periodo medieval, descrivente elfos como atenta sedui o saisi umanas.

Con urbani e industri en la sentenios 19 e 20, credes en elfos ia descrese rapida (an si alga persones en Island declara ce la crede en elfos continua. Ma, de la periodo moderna temprana a pos, elfos ia comensa es popular en la leteratur e arte de la elites educada. Esta elfos leteratural ia es imajinada como esentes peti, con "Un sonia de un note de mediaestate" par William Shakespeare como un developa clavin de esta idea. En la sentenio 18, scrivores romantica deutx ia es influeda par esta idea e ia reemportada la parola engles "elf" en la lingua deutx.

De esta cultur elite romanticiste ia veni la elfos de cultur popular cual emerje en la sentenio 19 e 20. La elfos asosiada con natal en cultur popular es un resente tradision, popularida prima en la SUA. Elfos ia reentra la leteratur de fantasia en la sentenio 20 en obras publicada par autores como J. R. R. Tolkien. Estas repopulari la idea de elfos como simil a umanas, con sua asosia con majia e belia. Los resta un parte de libros e juas fantasial oji.

La parola "elfo" en lfn es de *elfo* en la plu de linguas romanica (e *elfe* en franses), ma los ia es orijinal derivada de engles *elf*, de * ælf* en engles vea, ance videda como *alfr* en norsce vea,  *alp* en deutx alta vea, tota deriva de la parola de protoindoeuropean **albh-* ("blanca"), ance videda en latina *albus*.
Pig latin

**Pig latin** (latina de porcos) es un jergo en cual on altera la parolas engles par move la consonante o consonantes inisial a la fini de la parola e ajunta un sufisa. Lo es usada par jovenes per asconde sua conversas de otras.
Orco

Un **orco** es un vivente umanin cual es un parte de un raza en mitos e naras de fantasia. La parola deriva ultima de la latina *[[Orcus]]*, la dio demonal de moria. En la mitolojia germanica (incluinte mitolojia norsce), la parola ia es þyrs, ðyrs,o þurs. Referes temprana a viventes relatada o simil a orcos pote es trovada en naras en anglosason, incluinte Beowulf, e en fables italian de la sentenio 16, como los par Giambattista Basile.

An ce la conseta jeneral de orcos es traeda de un varia de mitolojia pre-esistente, la conseta major de la viventes comensa en la obras de J. R. R. Tolkien, spesial en *[[The Lord of the Rings]]* ("La senior de la anelos"). En esta obras, orcos es bruta, combatosa, repulsante, e jeneral malvolente, esistente como un contrasta clar con la raza bonvolente de elfos. La conseta de Tolkien ia es adotada e ajustada per otra naras e filmas, e per juas de roles e de video.

En cultur popular, orcos es simil a umanas, ma con gamas arcida e brasos longa. Lo apare en grandias variosa e es plu comun fea e mugrosa, con dentones protendente e fases asustante (tipal un misca de la simia e porco). Sua pel es tipal un varia de verde, gris, brun, sempre oscur.

Orcos es forajores violente e carnivores acasiste, con un prefere per la carne de umanas e an de otra orcos. Los no es multe intelijente e es depintada como un raza de soldatos sclavin, usada par otra esentes de potia e intelijentia grande, ma a veses opera como armadas gidada par xefes de sua propre spesie. Los pote es bataliores obedinte e ferose, ma sin gida, los tende a condui plu caososa e coarde. Los usa frecuente bestias nonusual como formas de transporta, como senglares e lupos.
Tor

En mitolojia germanica, Tor (o Thor, de norsce vea *Þórr*) es un dio ci, con sua martel, causa la tona e lampo e proteje umania. Lo es ance asosiada con tempestas, cuercos, e fertilia. Varias de esta dio aveni en engles vea como *Þunor* e deutx alta vea *Donar*. Tota nomes deriva de germanica vea reconstruida **Þunraz* ("tona").

Tor es notada multe tra la istoria scriveda de la popla germanica, de la ocupa par la romanes de rejiones de Germania, a la estendes tribal de la periodo de migra, a sua popularia alta en la eda de vicinges, cuando, en la fas de la prosede de cristiani de Scandinavia, sinias de sua martel *Mjölnir* ia es portada e nomes personal con sua nom ia mostra sua popularia continuante.

Naras cual inclui Tor es sola atestada en norsce vea, car la mitolojia ia es xef arcivida en material islansce, con multe naretas en cual Tor es la eroe. En esta fontes, Tor ave a min 15 nomes, es descriveda como la sposo de Sif, la diva con la capeles oro, es la amor de la *jotunn* ("jigante") *Jarnasaxa*, e es jeneral descriveda como ave oios ferosa e capeles e barba roja. Con Sif, Tor ia es la padre de la diva e valkyria *Þrúðr* (Trud); con Jarnaxa, el es la padre de Magni; con un fem no nomida el es la padre de Móði (Modi); e el es la estrapadre de la dio Ull. Como la fio de Odin, Tor ave multe frates, incluinte Balder. Tor ave du servintes, *Þjálfi* e *Röskva*, usa un caro traeda par du capras *Tanngrisnir* e *Tanngnjóstr*, cual el come e alora revive, e ave tre abitadas *Bilskirnir*, *Þrúðheimr*, e *Þrúðvangr*. Tor porta un martel cual pote crase montes nomida *Mjolnir*, porta la sintur *Megingjörð* e gantos de fero *Járngreipr*, e posese la basto *Gríðarvölr*. La aventuras de Tor, incluinte sua mata sin fini de sua enemis e batalias con la serpente monstrin Jormungandr - e ambos sua moris en la avenis de Ragnarok - es rejistrada en multe mitos norsce.

En la periodo moderna, Tor continua es notada en folclor campanial tra Europa en paises en cual on parla linguas germanica. Tor es frecuente notada en nomes de locas e en nomes personal, spesial en Scandinavia. La dia de la semana - jovedi - es en la linguas germanica derivada de sua nom: En engles, lo es *Thursday*, de la engles vea *Þūnresdæg* ("dia de Þunor"). Tor ia inspira multe obras de arte e referes a Tor apare en cultur popular moderna. Como otra dios germanica, la adora de Tor es reviveda aora en relijios pagan nova.
Balder

**Balder** (acc Baldr, Baldur) es un dio en mitolojia norsce, e la fio de la dio Odin e la diva Frigg. El ia ave multe frates, como Tor e Vali. 

En la sentenio 12, Saxo Grammaticus e otra scrivores dansce (scrivente en latina) ia renara la mitos de Baldur, en un modo alga cristianida. Colieda en Island en la sentenio 13, ma fundida sur poesias multe plu vea, la Edda poesial e la Edda prosal conteni alga referes a la mori de Balder, como un trajedia grande per la Aesir e como un predise de Ragnarok. Seguente la *Gylfaginning*, un libro de la Edda prosal par Snorri Sturluson, la sposa de Balder es Nanna e sua fio es Forseti. En la mesma libro, lo es notada ce Balder ia ave la plu grande barcon sempre construida, la *Hringhorni*, e ce no loca es plu bela ca sua salon, *Breidablic*.

Balder es xef conoseda per la nara de sua mori, cual es videda como la prima en un cadena de avenis cual ta condui ultima a la destrui de la dios a Ragnarok. Seguente Voluspa, Balder va es reviveda en la mundo nova.

El ia ave un sonia de sua propre mori e sua madre ia ave la mesma sonias. Car sonias ia es tipal predisente, esta ia depresa el, donce sua madre Frigg ia demanda de tota ojeto sur tera per jura nunca feri Balder. Tota cosas ia promete, ma Frigg ia iniora la viscio, car lo ia pare nonosiva.

Cuando Loki, la dio de turba, ia oia esta, el ia fabrica un lansa majial de esta planta. El ia freta a la loca do la dios ia es juante un pasatempo nova: lansante ojetos a Balder, cual ta bondi de el sin dole el. Loki ia dona la lansa a Höðr (Hoder), la dio sieca e la frate de Balder. Sin intende, Höðr ia mata Balder. Vali, un fio de Odin, ia mata Höðr la dia a pos.

Balder ia es ardeda ritual sur sua barcon *Hringhorni*, la plu grande de tota barcones. En cuando el ia es portada a la barcon, Odin ia xuxa en sua orea - la rompetesta clavin (sin cualce solve) cual Odin ia demanda de la jigante *Vafthrudnir* en la poesia *Vafthrudnismal*.

Nanna, la sposa de Balder, ia lansa se sur la foco funeral per espeta per Ragnarok, cuando el va es reunida con sua sposo. La cavalo de Balder ia es ance ardeda sur la pira. La barcon ia es puiada a mar par *Hyrrokin*, un jigante fema ci ia veni montada sur un lupo, e ia dona la barcon un colpa tan grande ce foco ia lampi de la roladores e tota tera ia secute.

Pos oia la solisita de Frigg, enviada par la mesajor *Hermod*, Hel ia promete relasa Balder de la sutera si tota ojetos vivente e mor ta plora per Balder. Tota ia fa lo, estra un jigante fema, *Þökk* - probable Loki desemblante - ci ia refusa lamenta per la dio matada. Donce Balder ia debe resta en la sutera e no pote emerji asta pos Ragnarok, cuando el e sua frate Höðr ta es reconsiliada e ta rena la mundo nova con la otra fios de Tor.
Germania

**Germania** ia es la terma roman per la rejion jeografial en Europa norde-sentral abitada xef par popla germanica. Lo ia estende de la Rio Danubio e la Rio Main en la sude, a la Mar Baltica, e de la Rio Reno en la ueste a la Rio Vistula en la este. La partes incluida en la Impero Roman formida du provinses de la impero: Germania Inferior a la norde (Nederland sude, Beljia, e Deutxland ueste) e Germania Superior a la sude (Suiz, Deutxland sude-ueste, e Frans este). La orijina de la nom "Germania" no es serta, ma lo ia es conoseda per la tempo de Cesar, e es probable usada orijinal par la galos. Multe linguas, incluinte engles e rusce, usa ancora un nom simil a Germania per la nasion moderna, ma ala, los nomi se deutx, e sua nasion Deutxland.

Germania ia es abitada xef par tribus germanica, ma ance inclui alga tribus de celtas, balticas, scitianes, e plu tarda slavicas temprana. La misca de popla ia cambia tra tempo par asorbe e spesial par migra. La elinicas antica ia nota prima la tribus en la area. Plu tarda, Julio Cesar ia scrive sur la tribus germanica como gerosa e un menasa a Galia roman, e Multe batalias ia aveni entre la romanes e la tribus nativa. Tacito ia scrive la reporta la plu completa de Germania cual survive ancora.
Jotun

En mitolojia norsce, un **jotun** (en norsce vea *jötunn* e engles vea *eóten*, de protogermanica reconstruida **etunaz*, probable con la sinifia "nonsasiante") es un spesie de vivente contrastada con dios, umanas, e otras como nanos e elfos. An si la terma es comun traduida como jigantes, los no nesesa es multe grande e pote an es descriveda como bela - o como stonante fea. Alga dios, como *Skaði* e *Gerðr*, es descriveda como jotunes, e alga dios multe importante, como Odin, es desendentes de la jotunes.

Mitos norsce nota la orijina de la jotunes como la proto-esente Ymir, un resulta de la crese de nonsesal reprodui de la corpo de Ymir. Ymir es matada plu tarda, e sua corpo desmembrida per crea la mundo, e la jotunes survive esta aveni par naviga tra un deluvia de la sangue de Ymir. La jotunes abita en *Jötunheimr* ("casa de la jotunes"). En la folclor scandinavian plu tarda, la ambigua sur la esentes causa ce sua representas deveni multe negativa.
Nano (mitolojia)

En mitolojia germanica, un **nano** es un vivente umanin cual abita en montanias e en la tera, e es asosiada variosa con sajia, forja, mina, e fabrica. Nanos en folclor es comun descriveda como omes vea con barbas longa. Nanos fema no es multe notada. Nanos es a veses descriveda como corta e fea, ma alga studiantes vide esta como un developa moderna veninte de representas comica. Nanos continua es representada en cultur popular moderna en medias variosa.

La linguas germanica usa ia nomes orijinal simil a la engles *dwarf*, cual desende de *dweorg* en engles vea. Lo ave conatas en otra linguas germanica, incluinte *dvergr* en norsce vea e *twerg* en deutx alta vea. Un orijina sujestada es **dwergaz* de protogermanica reconstruida. La parola "nano" en lfn es de la linguas romanica, como italian *nano*, espaniol *enano*, portuges *anão*, catalan *nan*, e franses *nain*, e los deriva de latina *nanus*, e ultima elinica νάνος - tota con la sinifia "nano".

No multe viventes definida clar como nanos apare en la Edda poesial e la Edda prosal. Cuando los apare, los ave roles diversa: fabricores de cosas con cualias majial, donores reservada de esta cosas, matores o predores sesal ci desira divas o elfos. Los es xef asosiada con forjores de metales, e ance con moria. En la nara de Re Sveiðir en la saga Ynglinga, la portes en la montes cual es gardada par la nanos pote es videda como portes entre mundos supranatural. Un nano, Alviss, ia demanda sposi con Þrúðr, la fia de Thor, ma el ia es mantenida como parlante asta la dia nova, e el cambia a petra (simil a alga naras de troles).

En la poesias eroin de deutx alta media, la plu de nanos es mostrada con barbas longa, ma algas pote ave un apare enfantin. En alga naras, la nano ave la cualias de un cavalero. El es clar separada de umanas normal par sua corpo peti, en alga casos no plu alta de la jenos de umanas normal. An si los es peti, nanos ave tipal fortia supraumana, par natur o par majia. Multe nanos ave la capasia per deveni nonvidable, tipal par usa un *tarnkappe* (un capa de nonvidablia), cual lo pare es un cualia multe vea de la nanos. Ance, los posese otra cosas majial, e comun es forjores mestral. Tipal, los abita en montes vacuida, ma en alga casos los pote abita supra la tera. Dependente de la nara, los pote es enemin o amin a umanas. La nanos mas es comun representada como desira femes umana, e nanos fema como desira la eroe mas en la lejendas.

En la fable de Neva Blanca de la frates Grimm, on ave sete nanos. La filma animada de esta nara, creada par la Walt Disney Compania en 1937, es la varia la plu bon conoseda en la eda moderna. Ma la plu de nanos en naras de imajina segue prosima los de J. R. R. Tolkien e sua obra "La senior de la anelos", do la nanos ia es distinguida de la elfos e ave cualias plu simil a la nanos de la mitos, an si ancora plu peti ca umanas e, multe comun, portante barbas grande. La plu de media fantasial moderna ia continua usa la idea, en la jua *[[Dungeons and Dragons]]* ("Prisones sutera e dragones" e libros e filmas como la *[[Chronicles of Narnia]]* ("Raconta de Narnia") par C. S. Lewis.
Valkyria

En mitolojia norsce, un **valkyria** (de norsce vea *valkyrja*, "elejor de la matada") es un de un grupo de figures fema ci eleje los ci pote mori en batalia e los ci pote vive. Elejente entre dui de los ci mori (la otra dui vada a la campo *Folkvangr* de la diva Freia), la valkyrias prende sua elejeda a la salon de la matada, Valhala, renada par la dio Odin. Ala, la gerores morida deveni *einherjar* (norsce vea per gerores singular). Cuando la *einherjares* no es preparante per la avenis de Ragnarok (la batalia grande a la fini de la mundo), la valkyrias furni idromel a los. Valkyrias ance apare como amores de eroes e otra mortales, do los es a veses descriveda como fias real, a veses acompaniada par corvones, e a veses liada a sinies o cavalos.
Sigmund

En mitolojia norsce antica, **Sigmund** (norsce vea Sigmundr) es un eroe de ci sua nara es en la saga Volsunga. El e sua sore, Signy, es la fio e fia de Volsung e sua sposa Hliod. Sigmund es la plu bon conoseda como la padre de Sigurd, la mator de dragones, ma la nara de Sigurd ave cuasi no lias a la saga Volsunga.
Ragnarok

En mitolojia norsce, **Ragnarok** (*Ragnarök*) es un serie de avenis, incluinte un batalia enorme, prevideda como resulta en la mori de multe figures grande (incluinte la dios Odin, Tor, Tir, Frei, Heimdall, e Loci), desastres natural, e la inonda de la mundo en acua. Pos esta avenis, la mundo va reapare nova e fertil, la dios survivente e reveninte va asembla, e la mundo va es repoplada par du survivores umana. Ragnarok es un aveni multe importante en mitolojia norsce, e ia es la sujeto de studia e teoria en la istoria de la popla germanica.

La aveni es atestada xef en la Edda poesial, composada en la sentenio 13 de fontes tradisional de plu temprana, e en la Edda prosal, scriveda en la sentenio 13 par Snorri Sturluson. En estas, la aveni es refereda como *Ragnarök* o *Ragnarøkkr* (norsce vea per "destina de la dios" e "lus final de la dios" en esta ordina). "Lus final de la dios" es un espresa popularida par la composor de la sentenio 19 Richard Wagner con la titulo de sua opera final de *[[Der Ring des Nibelungen]]* ("la anelo de la nibelunges" - un raza de nanos), nomida *[[Götterdämmerung]]*, deutx per "lus final de la dios".
Dios e divas norsce (lista)

Asi es un lista de la dios e divas en mitolojia norsce (e partal en mitolojia germanica plu jeneral). Nos no ave regulas ofisial per transcrive la nomes per usa en lfn, ma alga sustituis simple pote es usada:
*æ, ä > ae
*ø, ö > o
*á, é, í, ó, ú > a, e, i, o, u
*ð > d
*þ > t
*j > i, j- (inisial)
*r, n final pos un consonante pote es cadeda o cambiada a -er, -en
*k, y es retenida

Si on vole ajunta un article sur un de esta divines, indica un lia a lo a su.

## Dios

## Divas
Sigurd

**Sigurd** (norsce vea: Sigurðr) o Siegfried (deutx alta media: Sîvrit) es un eroe lejendal de mitolojia germanica antica (incluinte mitolojia norsce antica), ci ia mata un dragon e ia es plu tarda matada se mesma. Lo es posible ce el ia es inspirada par un o plu figures de la dinastia merovingian de la francos, con Sigebert 1 como la posible plu popular. Studias plu vea lia el a veses con Arminio, la vinsor de la batalia de la foresta de Teutoburg. El pote ance es sola de un orijina mitolojial. La nara de Sigurd ia es prima atestada sur un serie de siselidas, incluinte petras de runas de Sveria e cruses de petra de Britan, datida de la sentenio 11.

En la tradisiones norsce e deutx continental, Sigurd es mostrada como morinte como la resulta de un disputa entre sua sposa (Gudrun/Kriemhild) e un otra fem, Brunhild, ci Sigurd ia engana per sposi la re burgundian Gunnar/Gunther. Sua mata de un dragon e posese de la tesoros de la nibelungen es ance comun en ambos tradisiones. En otra casos, la du tradisiones diverje. La obras la plu importante cual inclui Sigurd es la Nibelungenlied, la saga Volsunga, e la Edda poesial. El ance apare en multe otra obras de la mundo germanica, incluinte un serie e baladas medieval e temprana moderna de Scandinavia.

Richard Wagner ia usa la lejendas de Sigurd/Siegfried en sua operas Siegfried e la Gotterdammerung. Wagner ia depende multe de la tradision norsce en crea sua varia de Siegfried, e ia influe multe otra varias. En la sentenios 19 e 20, Siegfried ia deveni forte asosiada con nasionalisme deutx.

La Thidrekssaga fini sua nara de Sigurd como esta:


Tota ia dise ce no om vivente aora o sempre pos ta nase ci ta es egal a el en fortia, coraje, e tota otra tipos de cortesia, e ance en osa e jenerosia cual el ia ave supra tota omes, e ce sua nom ta mori nunca en la lingua deutx, e la mesma ia es vera con la norsces.
Frei

**Frei** (norsce vea: *Freyr*, "la senior") es un dio multe atestada asosiada con rea santa, majiosia, ricia, la brilia de sol e clima bon, e mostrada como un dio de fertilia. Lo es diseda ce Frei dona pas e plaser a mortales. Frei, a veses conoseda como *Yngvi-Freyr*, es spesial asosiada con Sveria e es videda como la asendente de la dinastia real svensce.

En la libros islansce, la Edda poesial e la Edda prosal, Frei es un de la familia de dios, la vanir, la fio de la dio de la mar Niord, e la jemelo de la diva Freia. La dios ia dona Alfheim, la rena de la elfos, a el como un presenta per sua dentes prima cuando un bebe. El monta un senglar briliante, fabricada par la nanos, nomida *Gullinbursti*, e posese un barcon *Skíðblaðnir* cual ave sempre un sofla favorable e pote es pliada per porta en un bolsa cuando lo no es usada. Frei es ance conoseda como asosiada con un culto de la cavalos, e ia manteni cavalos santa en sua refujeria a *Thrandheim* en Noria. El ave servantes *Skirnir*, *Byggvir*, e *Beyla*.

La mito la plu grande survivente sur Frei nara de sua enamada con la jotun fema multe bela Gerd (*Gerðr*). Ultima, Gerd deveni la sposa de Frei, ma prima Frei debe dona sua spada (cual pote batalia solitar) si el ci es saja pote usa lo. An si privada de sua arma, Frei defeta la jotun *Beli* con un corno de un servo. Ma, sin sua spada, Frei va es matada par la jotun de foco *Surtr* en la avenis de Ragnarok.

Como otra dios germanica, la adora de Frei es reviveda en la periodo moderna en la promove de neopaganisme.
Senglar

La **senglar** (*Sus scrofa*), ance conoseda como un porco savaje, es un *suido* (la familia de porcos) nativa a la plu parte de Eurasia, Africa norde, e la Isolas Sunda major. Umanas ia sperde sua distribui plu, resultante en esta spesie deveni un de la mamales la plu vasta sperdeda en la mundo. Sua estende, cuantia, e ajustablia resulta en la IUCN clasi los como de un "conserna minimal", e los ia deveni un spesie invadente en parte de sua estende. La senglar probable ia orijina en Asia sude-este en la plestosene temprana e ia compete forte con otra spesies de la familia suido.

Per 1990, sirca 16 suspesies ia es reconoseda, cual pote es divideda en cuatro grupos rejional, fundida sur la altia de la cranio e longia de la oso larmal. La spesies vive en sosias matriarcial composada de femas interelatada e sua enfantes (mas e fema). Mases matur es tipal solitar estra la saison de reprodui. La lupo gris es la predor major de la senglar en la plu parte de sua rejion, estra Asia este e a la Isolas Sunda minor, do la lupo es reponeda par la tigre e la comodo, en ordina. La senglar ave un istoria longa de asosia con umanas como un ojeto de xasa per milenios, e ia es la asendente de la plu de razas de porcos domada. Senglares ia comensa ibridi denova en desenios resente con otra spesies de porcos; esta ibrides ia deveni un peste seria en Australia, Canada, la SUA, e America latina.
America latina

**America latina** es un nom comun usada per distingui la partes de America Norde e Sude en cual la linguas espaniol e portuges (pd linguas "latina") es la plu comun, pd tota partes estra la SUA e Canada, an si la SUA inclui multe parlores de espaniol e otra linguas romanica e Canada inclui spesial Quebec, en cual la plu de parlores parla franses (ance un lingua romanica). Lo no es un nom ofisial, e alga interpretes diferente esiste. Per esemplo, alga referes inclui Quebec; alga referes no inclui la areas de America Sude e America sentral, como la Guianes ((Guiana, Guian Franses, e Suriname), Beliz, e ance la isolas en cual on parla engles, franses, e nederlandes. Lo es un area plu vasta ca los indicada par "Ibero-America" o "America ispanica". 

La terma America latina ia es prima usada en un confere en 1856 con la titulo "Inisia de la Americas: Idea per un congresa federal de la republicas", par la politicor txilean Francisco Bilbao. La terma ia es ance usada par la governa franses de Napoleon 3 en la desenio de 1860 en la forma *Amerique latine* per considera la teritorias franses (Quebec, Lousiana, Guian Franses, Aiti, Guadelupe, Martinic, San Marten, 

La terma "America latina" indica ance la istoria colonial de la area, cual inclui la privada de la americanes orijinal, la importa de sclavos - du cualias compartida par America nonlatina - e la influe forte de la tradisiones e relijio (catolica) de Portugal e Espania (la "cultur iberian") en ajunta a la linguas e sua leteratur vasta. La influe jeneral de la americanes orijinal e la desendentes de sclavos african sur la arte, musica, e dansa es ance importante. Alga persones usa la espresa "America latina" per forti la senti de unia entre la popla de la area, en un modo simil a la idea de "la Raza", e spesial contra la influe forte de "America engles" (spesial la SUA) sur la economias, governas, e cultur popular de America latina.

Vide ance America Sude, America sentral, Paises de la Mar de Caribe, Mexico, e paises individua de la area.

La nasiones tipal incluida en America latina:
*Aiti
*Arjentina
*Bolivia
*Brasil
*Colombia
*Costa Rica
*Cuba
*Ecuador
*Guatemala
*Mexico
*Nicaragua
*Onduras
*Panama
*Paraguai
*Peru
*Porto Rica
*Republica Dominican
*Salvador
*Txile
*Uruguai
*Venezuela

Esta isolas en cual on parla franses es ance comun incluida:
*Guadelupe
*Guian Franses
*Martinic
*San Bartolomeo
*San Martin
Skadi

En mitolojia, **Skadi** (norsce vea: *Skaði*) es un jotun e diva asosiada con xasa con arco, sci, inverno, e montanias. El es atestada en la Edda poesial, la Edda prosal, e la Heimskringla.

El es la fio de *Þjazi* (sua padre mor), e el sposi la dio Niord como parte de un compensa per la mata de sua padre. En la Heimskringla, Skadi ia divorsa Niord e plu tarda sposi la dio Odin, e ia ave multe enfantes con Odin. En la Eddas, Skadi es encargada con pone la serpente cual gota venena supra Loki, ci ia es liada a un roca. Skadi es ance conoseda como *Öndurguð* e *Öndurdís* ("diva de sci").

La orijina de la nom *Skaði* no es serta, ma alga studiante pote lia la nom a un forma orijinal de Scandinavia, posible con la sinifia "la isola de Skadi". Lo pote es ance liada con parolas en germanica vea per "ombra" (en engles, *shadow*), o a un nom en norsce vea cual sinifia "feri". Alga nomes de locas en Scandinavia refere a Skadi, e el ia es un inspira per multe obras de arte.
Frigg

En mitolojia norsce, **Frigg** (norsce vea, *Frija* en deutx alta vea, *Frea* en langobarda, e *Frige* en engles vea) es un diva. En cuasi tota fontes, el es descriveda como la sposa de la dio Odin. El es a veses asosiada con la tera, ci, en otra fontes, es personida como un diva unica *Jörð* (norsce vea: tera). La nom germanica per venerdi es derivada de sua nom (pe, en engles, *Friday*).

Frigg es descriveda como un diva asosiada con previde e sajia en mitolojia norsce. El es la sposa de Odin e abita en la salones de Fensalir. La enfantes de Frigg e Odin incluinte Balder, Vili, e Ve. Frigg es asosiada con divas variosa: Fulla porta la caxa pal e garda la sapatos e secretas de Frigg; Lofn es donada permete par Frigg per ordina sposis entre omes e femes; Hlin es encargada par Frigg per proteje los ce Frigg nomi como meritante proteje de periles; e Gna es enviada par Frigg a mundos variosa per reali sua intendes. Car eruditas ia nota multe temas simil a los atribuida a Freia, Frigg e Freia ia pote ave posible un identia comun en edas plu temprana.

Pos cristiani, Frigg continua es notada en folclor scandinavian. En tempos moderna, Frigg apare en cultur popular, e el es un ojeto de arte. El reseta adora en neopaganisme germanica.
Nanna

En mitolojia norsce, **Nanna Nepsdottir** es un diva asosiada con la dio Balder. La naras sur Nanna varia par fonte. En la Edda prosal, el es la sposa de Balder, e los produi un fio, la dio Forseti. Pos la mori de Balder, Nanna mori de lamenta. Nanna es poneda sur la barcon de Balder con sua corpo e la du es ardeda e puxada a mar.

En Hel, Balder e Nanna es denova unida. En un atenta per revive Balder, la dio *Hermóðr* viaja a Hel e, pos reseta la espera de revive de la diva Hel, Nanna demanda ce Hermóðr porta un roba de lino a la diva Frigg, un anelo per Fulla, e otra donadas.

En un nara furnida par Saxo Grammaticus en sua obra de la sentenio 12, Gesta Danorum, inclui Nanna como un fema umana, la fia de Re Gevar, e un amada de ambos Balder, asi un dio minor, e la umana *Höðr*. Ambos es multe atraeda a Nanna e batalia repetente. Nanna es sola interesada en *Höðr* e sposi el, en cuando Balder sufri e mori de sua malsonias de Nanna.

La orijina de la nom Nanna es debateda, ma pote ave lias a otra divas con nomes simil en otra cultures.
Niord

En mitolojia norsce, **Niord** (norsce vea: *Njörðr*) es un dio de la vanir, padre de Frei e Freia par sua sore (no nomida), ia es en un sposi maldestinada con la diva Skadi (*Skaði*). El abita en *Noatun* e es asosiada con la mar, naviga, venta, pexa, ricia, e fertilia de cultivadas.

En la Edda prosal, La dios permete Skadi eleje sua propre sposo, ma el es permeteda vide sola la pedes de la dios no sposida. El eleje cual el pensa debe es Balder, ma es revelada como Niord. Los sposi, ma no pote deside si los ta abita prosima a la mar, de cual Niord veni, o la montanias, de cual Skadi veni. Los deside ce los va abita alga anios a la mar o alga anios a la montanias. Ma cuando a la mar, Skadi anela per la montanias, e cuando a la montanias, Niord anela per la mar. Ultima, los ta abita separada, ma no asta los ave du enfantes multe bela: Frei e Freia.

Niord es atestada en la Edda poesial e la Edda prosal, reconsetida como un re temprana bon amada de Sveria en la Heimskringla, e como un de tre dios clamada en la Hauksbok jura de anelo de la sentenio 14, e en multe nomes de locas en Scandinavia. Adora de Niord ia survive a la sentenio 18 o 19 tradisiones folclor norsce, do la dio es rejistrada como *Njor* e grasiada per un bon prende de pex.

Niord ia es la sujeto de un cuantia de discute erudita, e es comun liante el con la figur de un diva germanica *Nerthus*, plu temprana atestada e la eroe *Hadingus*. Lo es teorida ce el ia ave un rol plu grande en paganisme norsce per la cuantia de nomes de locas con sua nom.
Hel

En mitolojia norsce **Hel** es un diva ci domina la rejion de la mesma nom, do el reseta un parte de la mor. Hel es atestada en la Edda poesial, la Edda prosal, la poesias en la Heimskringla e la saga de Egil, e en la Gesta Danorum de Saxo Grammaticus.

En la fontes islansce tarda, descrives de la loca Hel es donada, e esentes variosa es descriveda como es enterada con cosas cual pote fasili sua viaja a Hel pos mori. En la Edda poesial, la viaja de Brynhild a Hel pos sua mori es descriveda, e Odin visita ance (ancora vivente) sur sua cavalo Sleipnir. En la Edda prosal, Balder vade a Hel a sua mor en la nara de Ragnarok.

En la Eddas e la Heimskringla, Hel es la fia de Loki, e es la sore de Fenrir e Jormungand.  El es descriveda como encargada par la dio Odin como renor de la rejion Hel, locada en la mundo Niflheim. (Sua frates es cambiada a un lupo monstrin e un serpente jigante.) El es descriveda como dui blu e dui pal, e como avente un apare sombre, triste, e ferose. Hel rena sur casones vasta con multe servintes, e el ave un rol clavin en la revive atentada de la dio Balder.

Teorias ia es proposada sur la lias posible de Hel a figures cual apare en la evanjelio de Nicodemo en engles vea, e la saga de san Bartolomeo en norsce vea, ce Hel pote es un diva con paraleles en otra tradisiones indoeuropean, como Bhavani, Kali, e Mahakali, o ce Hel pote es no plu ca un personi de la loca de la mesma nom.
Mutaforma

En mitolojia, folclor, fantasia, e naras siensal, un **mutaforma** es un esente o vivente ci pote cambia sua forma fisical, tipal volente. Esta es comun fada par un capasia inerente de un esente mitolojial, par un ata divin, o la usa de majia. La idea es trovada en formas antica de totemisme e xamanisme, e en la leteratur e epicas poesial la plu antica, como la epica de Gilgamex e la Iliada, do la mutaformi es tipal causada par la ata de un dio.

La idea permane tra la Eda Medieval, cuando la causa de mutaformi es un sorsor, e a la periodo moderna. La mitos la plu comun de mutaformia es los de teriantropia, cual es la cambia de un umana a un animal, per esemplo un om-lupo o un vampir, o la cambia de un animal a un umana. Lejendas permete cambias a plantas o cosas e la cambia de la aspeta de un person, como bela a fea o fea a bela.

Mutaformas es spesial comun en la mitos de Scandinavia, de Er, e de Elas antica, e en la mitos de americanes orijinal. Esemplos inclui Loki, la dio de turba e malia, e Odin, la dio de sajia e gera en la mitolojia norsce antica; simil, Zeus es notada per sua tende de desembla (a veses per ensinti femes ci el desira) e per cambia otras a animales o plantas per puni los; e, entre la alga tribus de americanes nativa, sorsores comun pote mutaformi par usa preparas majial. En folclor e fables plu moderna, on pote leje de mutaformas en naras como "Bela e la Bestia" e "la Prinse-rana"

En leteratur moderna de fantasia, mutaformi es usada: la naras de J. R. R. Tolkien, per esemplo, de J. K. Rowling, e de C. S. Lewis conteni avenis de mutaformi. En programes de televisa, on pote vide om-lupos e vampires, etc, per esemplo en *[[Buffy, the vampire slayer]]* (Buffy, la mator de vampires") e *[[The twilight saga]]* ("la saga de duilus"). La jenero de naras siensal comun usa los como un tema, incluinte la programes e filmas de *[[Star Trek]]* ("viaja stelal").
Heimdall

En mitolojia norsce, **Heimdall** es un dio ci posese la corno resonante *Gjallarhorn* e la cavalo con un crinera oro *Gulltopp*, es es nomida la dio briliante, con dentes de oro, e es la fio de nove madres (cual representa ondos personida). Heimdall ave previde, vide e oia agu, e vijila per invadores e la comensa de Ragnarok, e bevi idromel en sua abitada *Himinbjorg*, locada do la arco de sielo *Bifrost* cual funsiona como la ponte ateni la sielo. Heimdall es la orijina de la clases sosial entre umania, e a un ves regania *Brisingamen*, la posese la plu amada par Freia, cuando batalia en la forma de un foca con Loki. Heimdall e Loki es prevideda como mata lunlotra en la avenis de Ragnarok. Heimdall es ance clamada *Rig*, *Hllinskidi*, *Gullintanni*, e *Vindler*.

Heimdall es atestada en la Edda poesial, la Edda prosal, la Heimskringla, la poesias de la skaldes, e sur un enscrive de runas norsce vea trovada en England. Du linias de un poesia perdeda sur la dio, la *Heimdalargald*, survive. Studiantes de mitolojia norsce ia produi theorias variosa sur la dio, incluinte sua relata a oveas mas, ce el pote es un personi de o liada a la arbor de la mundo, Yggdrasil, e a conasedas posible en otra tradisiones indoeuropean.
Gerd

En mitolojia norsce, **Gerd** (norsce: *Gerðr*, "ensircada") es un jotun e diva (sua madre es la jotun *Aurboda*, e sua padre es *Gymir*), e la sposa de la dio Frei. Gerd es atestada en la Edda poesial, la Edda prosal, la Heimskringla, e la poesia de la skaldes.

En la Eddas, Frei vide Gerd de un distantia, deveni multe enamada par sua belia briliante, e comanda sua servinte Skirnir per vade a Jotunheim (do Gerd abita) per gania sua ama. Gerd, inisial, refusa el, ma pos un serie de menasas par Skirnir, el acorda final. Gerd acorda per encontra Frei a un ora fisada a la loca de *Barri* e, pos Skirnir reveni con la responde par Gerd, Frei lamenta ce la encontra no pote aveni plu temprana.

En la Heimskringla, Gerd es ja la sposa de Frei, ci es personida como la re multe amada de Sveria. La duple deveni la jenitores de la dinastia Yngling par produi un fio, Fjolnir, ci deveni la re pos la mori de Frei e continua la dinastia. Gerd es comun teorida como un diva asosiada con la tera. El ia inspira multe obras de arte e leteratur.
Tir

En mitolojia germanica antica (incluinte mitolojia norsce antica), **Tir** (*Týr* en norsce vea, *Tíw* en engles vea, *Ziu* en deutx alta vea) es un dio. La nom deriva de la protogermanica **Tīwaz* e ultima de la protoindoeuropean **Dyeus*. Poca informa sur la dio survive estra fontes de norsce vea. Alga studiantes proposa ce Tir ia ave un rol plu sentral entre la dios de mitolojia germanica vea.

Tir comparti sua nom con la runa *Tiwaz*, corespondente a la letera roman T. Par compara con la dio roman Marte, sua nom es ance usada per la nom germanica per martedi, como *Tuesday* en engles e *Dinsdag* en Nederlandes. En fontes latina de la sentenio 3, el es refereda como *Mars Thingsus*, pd "Marte de la Ting", cual refleta la asosia prosima entre Tir e la corpo legal de la popla germanica antica, la Ting ''þing''.

Tir sacrifia sua mano o braso a la lupo-monstro Fenrir, ci morde el en la avenis de Ragnarok. El es descriveda como la fio de la jotun *Hymir* (en la Hyminskvida) o de la dio Odin (en la Skaldskaparmal).La Lokasenna refere a un sposa real no nomida, posible refletada en un nota en la germanica continental de un diva *Zisa*.

Locas variosa usa sua nom en Scandinavia, e un varia de ojetos trovada en England e Scandinavia cual depinta posible la dio.
Loki

**Loki** es un dio en mitolojia norsce. En alga fontes, el es la fio de *Farbauti* e *Laufey* e la frate de *Halblindi* e *Byleist*. Par la jotun fema *Angrboda*, Loki es la padre de Hel, la lupo Fenrir, e la serpente de mundo Jormungand. Par sua sposa Sigyn, Loki es la padre de Narfi (e/o Nari). Par la cavalo *Svadilfari*, Loki es la madre (en la forma de un cavalo fema) a Sleipnir, la cavalo con oto gamas usada par Odin. Plu, Loki es posible la padre de Vali.

La relata de Loki a la dios varia par fonte. A veses, Loki aida la dios, ma a otra veses, el ata en un modo malvolente a los. Loki es un mutaforma e en avenis el apare como un salmon, un cavalo, un mosca, e posible un fem vea nomida *Þökk* (norsce vea per "grasias"). La relatas positiva entre Loki e la dios fini en sua rol como la causa de la mori de la dio Balder, e Loki es ultima liada par Vali. En ambos Eddas, la diva Skadi ia pone un serpente supra el cuando el es liada. La serpente gota venena de supra cual Sigyn colie en un bol; ma, car el debe vacua la bol cuando lo es plen, la venena gota sur Loki e el contorse en dole, cual causa tremateras. Con la comensa de Ragnarok, Loki es prediseda como libri se de sua lias per combate contra la dios en la armada de la jotunes, cuando el va encontra la dio Heimdall, e la du mata lunlotra.

La orijina de Loki e sua rol en mitolojia norsce, cual alga eruditas ia descrive como la rol de un dio-rusor, ia es multe debateda. Loki ia es depintada en o refereda a en un varia de media en cultur popular.
Ting

Un **ting** ia es un asembla governante de sosias germanica antica, composada de la persones libre de la comunia e presideda par la parlores de la leges. La parola apare en norsce vea, engles vea, e islansce moderna como *þing*, en engles media e moderna, sason vea, nederlandes vea, e frisce vea como *thing*, en deutx como *Ding*, e en norsce, dansce, svensce, faroisce, gutnesce, e norn como *ting*, tota de protogermanica reconstruida **þingą*. 

La parola es la orijina ance de la engles parola *thing* ("cosa") e simil en otra linguas, ma la sinifia orijinal es "un asembla" o "encontra" ma ance "cosa", "ojeto", o "esente". La loca de la ting ia es nomida un *þingstede* o *þingstōw* en engles vea. Ance en engles vea, on trova *folcgemot* ("asembla de la popla"), cual ia es la asendente de la parlamento moderna de la Rena Unida. Oji, la parola continua en la terma engles *hustings*, en nomes ofisial de legerias e instituis de judi e governa en la nasiones de Scandinavia, e como la parola *tyn* en la Isola Man per sua tre legerias.

En antica, la ting ia funsiona como e un parlamento e un juderia a niveles diferente de la sosia - local, rejional, e suprarejional. Sua intende ia es per solve disputas e fa desides political, e la locas de tinges ia es ance comun un loca per rituos publica de relijio. Seguente la leges, sola omes libre e matur pote partisipa en la ting, ma fontes scriveda indica ce femes ia es presente a cualce tinges, an si no partisipante en desides.

En la cultur de Scandinavia ante cristiani, la membros de un clan ia es obligada per venja feris contra sua membros mor e mutilada. Donce, vendetas es frecuente la forma la plu comun de deside disputas en la sosia de la vicinges. Ma la ting ia es un strutur jeneral ecuilibrante, usada per redui vendetas e evita desordina sosial en cultures germanica. Los ave un rol importante en sosia vicing como modos de deside, crea alias par sposi, mostra potia, e salda eritas.

En Sveria e England, la asemblas ia aveni a colinetas natural o fabricada, comun tumulos (colinetas de entera). Spesial en Scandinavia, petras de runas multe grande comun sujesta la atenta de un familia local per declara sua supremia, es partes comun de locas de tinges. Lo es ance comun ce locas de tinges es prosima a vias de comunica, como rios navigable e vias mantenida..

La ting ia asembla a periodos periodal, legida, elejeda xefes e res, e judida seguente la lege, cual ia es memorida e resitada par un parlor de la lege, pd la judor. La negosias de la ting ia es presideda par la judor e la xef, conte, o re. Multe studiantes vide la tinges como la asendentes de la instituis de democratia moderna. La Alting de Island es probable la parlamento la plu vea survivente en la mundo, e la Gulating de Noria ance dati de 900 e 1300 ec. An si tinges no ia es asemblas democrata en la sinifia moderna de un corpo elejeda, los ia es construida sirca ideas de neutria e representa, e ia representa efica la interesas de grupos de persones, como familias, casas, clanes, contias, e renas.
Valhalla

En mitolojia norsce antica, **Valhalla** (de la norsce vea *Valhöll*, "salon de la matada") es un salon enorme locada en Asgard, renada par la dio Odin. Dui de la gerores matada en combate es gidada par valcirias a Valhalla cuando elejeda par Odin; la otra dui vade a Folkvang, la abita de Freia. En Valhalla, la mor resente junta con la masas de los ci ia mori en batalia (la *Einherjar*) e eroes e res de lejendas e prepara per aida Odin en la avenis de Ragnarok. Ante la salon es la arbor oro *Glasir*, e la teto de la salon es palida con scermos oro. Viventes variosa abita sirca Valhalla, como la servo *Eiktyrnir* e la capra *Heidrun*, ambos descriveda como stante sur la teto comente la folias de la arbor *Laerad*.

Valhalla es atesta en la Eddas e otra obras e poesias de Island e otra partes de la mundo germanica. Valhalla ia inspira multe obras de arte, leteratur, e cultur popular, e ia deveni un terma sinonim con un salon per la matada elejeda.
Aesir

La **aesir** (en norsce vea, *ǫ́ss*, plural *æsir*; fema *ásynja*, plural *ásynjur*) es la membros de la panteon major en la relijio de la popla norsce antica. Esta inclui Odin, Frigg, Tor, Balder, e Tir. La nomes de la tre aesir prima, la frates Odin, Vili, e Ve, refere a states spirital o mental: Vili es la vole o desira consensa, Ve es la santa o spiritosa, e Odin es la manica o estasiante.

La panteon du es nomida la vanir, cual inclui Niord, Frei, e Freia. En la mitolojia, la du grupos gera con lunlotra, cual resulta en un panteon unida. 

La terma conaseda en engles vea es *os* (plural *ese*), cual refere a cualce dio en la paganisme anglosason; deutx alta vea ave *ans* (plural *ensi*); goto ave ance *ans*; e la protogermanica reconstruida es **ansuz* (plural **ansiwiz*). La runa *ansuz* (ᚫ) es nomida per la aesir. La parola norsce vea e engles vea *god* ("dio") ia es adotada per usa par cristianes, ma *os* e *ass* ia desapare de usa relijiosa. Ma lo continua en la forma de la nomes propre de multe locas e persones: Osmund, Oswald, Astrid, e Anselm, e nomes familial como Osgood e Osborn.

Alga studiantes de mitolojia ia sujesta ce la interatas entre la aesir e la vanir refleta la interatas entre clases sosial, o du clanes potiosa. Un otra teoria sujesta ce la vanir (e la culto de fertilia asosiada con los) pote es plu vea ca la aesir, ci ia es asosiada con gera, e ce la contrasta es un esemplo de un desacorda cuasi recordada. La arceolojiste Maria Gimbutas sujesta ce la aesir e la vanir representa la desloca de un grupo nativa a Europa germanica par un tribu gerosa invadente. E la filosofiste de relijio Mircea Eliade sujesta ce la disputa es un varia plu tarda de un mito indoeuropean consernante la desacorda e ultima reintegra de un panteon de dios de tera, economia, e fertilia e un panteon de dios de sielo, gera, e rena.
Jord

En mitolojia norsce antica, **Jord** (norsce vea jǫrð, "tera") es un jotun fema, e posible un diva, e la personi de la tera. Sua otra nomes inclui *Fiorgyn* e *Hlodyn*. En la Gylfaginning, la prima parte de la Edda prosal, el es descriveda como la fia de Annar e Nott (la diva de note, ci ia produi tre fias par tre sposos) e la duisore de Aud e Dag (la diva de dia). Jord es ance descriveda como un amor de Odin e la madre con Odin de Tor. En la Lokasenna en la Edda poesial, Tor es nomida *Jardar burr*, pd fio de Jord.

Jord es un parola comun per tera en norsce vea, e es la asendente de parolas per tera en la linguas scandinavian, e la conaseda de la parola en la otra linguas germanica: islansce *jörð*, faroisce *jørð*, dansce, svensce, e norsce *jord*, engles *earth* (de engles vea *eorðe*), deutx *erde*, nederlandes *aarde*, frisce *ierde*.
Cibele

**Cibele** (frigian Kubeleya, lidian Kuvava, elinica Kybele) es un diva madral de Anatolia. El es la sola diva conoseda de Frigia, e ia es probable sua divin nasional. Sua culto ia es adotada e ajustada par colonistes elinica e ia sperde a Elas european e sua colonias plu distante a la ueste, sirca la sentenio 6.

En Elas, Cibele ia es asimilada a aspetas de la diva de tera Gaia, posible sua corespondente minoan Rea, e la diva de la colie Demeter. Alga site-statos, notable Atina, ia selebra el como un protejor, ma la plu de sua rituos e prosedes la plu selebrada ia mostra el como un diva stranjer e misteriosa ci ariva en un caro traeda par leones con un acompania de musica savaje, vino, e seguores estasica e turbosa. El ia ave un colie de pretes mendica e castrada, no trovada per cualce otra divin elinica. En Elas, Cibele ia es asosiada con montes, mures de sites e vilas, natur fertil, e animales savaje, spesial leones.

En Roma, Cibele ia es conoseda como Magna Mater ("Madre Grande"). La stato adotada e developada un forma de sua culto pos la oraculo sibilina ia recomenda usa el como un alia relijial clavin en la gera du contra Cartago. Romanes reinventada el como un diva troian, e donce un diva asendente de la popla roman per la prinse troian Enea. Con la ejemonia ultima de Roma sur la mundo mediteranean, varias romanida de la cultos de Cibele ia sperde tra la Impero. La sinifia e moralia de sua cultos e pretes ia es la sujetos de debate e disputa en la leteratur elinica e roman, e resta tal en studias moderna.